Helge Bo Jensen (EL), 2000-10-31:
Vi er naturligvis positivt stemt for denne her vigtige del af ældrepakken.
Det er jo den allermest positive del af ældrepakken, og målgruppen er alle pensionister og vel at mærke alle pensionister, som opfylder indtægts- og formuekravene.
Det er jo entydigt positivt.
Det andet hovedelement, hvor der gives retssikkerhed for personlige tillæg til udgifter, hvor der også gives sygesikringstilskud, hvor alle pensionister fremover under formuegrænsen på de 50.000 kr. og inden for nogle maksimale grænser for indtægt ud over den sociale pension, får ret til helbredstillæg på 85 pct. af egenbetaling af nødvendige helbredsudgifter, er også entydigt positivt.
For landets økonomisk dårligt stillede pensionister er der altså tale om en klar forbedring her.
De behøver ikke at gå tiggergang til kommunen og redegøre for deres budget, når de har brug for hjælp til f.eks. medicin.
Skønnet er afløst af ret.
Den Sociale Ankestyrelses retningslinjer for vurdering af den enkelte pensionists økonomiske forhold i foråret betød jo i flere kommuner, at mange pensionister mistede medicinkortet.
I Odense Kommune var det over 5.000 pensionister, i Aalborg Kommune mistede over 10.000 borgere
et såkaldt servicekort, som bl.a. dækkede medicin.
Og på Frederiksberg var man så fræk, at man regnede med, at man kunne spare 95 pct. af de personlige tillæg.
Vi synes, det er et stort fremskridt, at skøn bliver afløst af ret på det her område.
Så bliver det nævnt fra flere sider, at det forhold, at tilskuddet fra Sygeforsikringen Danmark modregnes i helbredstillægget, er et stort problem.
Der vil jeg bare lige nævne, at det jo ikke er nogen ny praksis.
Sådan er det også i dag med de kommunale medicinkort i de fleste kommuner.
I Søllerød Kommune f.eks. har man haft den praksis, at apoteket afregner direkte med kommunen for medicinudgifter, der er bevilling til, og at apoteket fratrækker Danmarktilskuddet inden afregning med kommunen.
Man kan så også sige, at det, at det modregnes, gør det mindre attraktivt for fattige pensionister at have en privat sygeforsikring, og det er der sådan set ikke noget dårligt i.
Om ikke andet, så sparer de jo de penge.
Naturligvis er der også nogle mangler i forslaget.
For Enhedslisten er det et klart skridt i den rigtige retning, men det er vores grundlæggende holdning, at al lægeordineret behandling og medicin skal være skattefinansieret.
Som reglerne er i dag, er det f.eks. næsten økonomisk umuligt for personer med lavindkomst at gå til fysioterapeut
, fordi hver behandling betyder en egenudgift på ca. 130 kr. Det andet lovforslag, nr. L 55 om forlængelse af dagpengeperioden, synes vi også er et meget vigtigt skridt.
Forslaget betyder jo, at hvis man ikke er færdig med at vurdere en person, om der skal søges social pension og iværksætte revalidering og arbejdsprøvning eller lignende, så kan man forlænge dagpengeperioden med 3 måneder og måske 3 måneder mere.
I dag er der en hel del, hvor planerne endnu ikke er færdige, som mister sygedagpengene og havner på kontanthjælp, og det kan, som hr. Villy Søvndal redegjorde for, være et stort problem især for gifte, hvor kontanthjælpen kan gå ned til ingen indtægt.
Merudgiften ved ændringen på dette område er cirka 120 mio. kr. om året, og der sparer man så lidt kontanthjælp, men alt i alt er det flere tusinde mennesker, op til 3.000 mennesker, så vidt vi skønner, som får gavn af denne ændring, og det er vældig vigtigt for dem, det handler om. Det er også værd at lægge mærke til den øgede tilskyndelse til kommunerne om faktisk at få løst problemerne lidt hurtigere.
Kommunerne skal ellers betale 100 pct. af merudgiften efter det første år til dagpenge, og det synes vi sådan set også er en god ting.
Det eneste forbehold, vi har, er, at der generelt set ikke burde være varighedsbegrænsninger for sygedagpenge overhovedet.
Så længe, man er uarbejdsdygtig på grund af sygdom, er man jo det.
Derimod bør der efter vores opfattelse være nogle frister for kommunerne, som sikrer, at sagsbehandlingen foregår så hurtigt og så kompetent som overhovedet muligt.